SMERNICA KOMISIE 2005/27/ES
z 29. marca 2005,
ktorou sa na účely prispôsobenia technickému pokroku mení a dopĺňa smernica Európskeho parlamentu a Rady 2003/97/ES o aproximácii právnych predpisov členských štátov, ktoré sa vzťahujú na typové schválenie zariadení pre nepriamy výhľad a vozidiel vybavených takými zariadeniami
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/156/EHS zo 6. februára 1970 o aproximácii právnych predpisov členských štátov, ktoré sa vzťahujú na typové schválenie motorových vozidiel a ich prípojných vozidiel (1), a najmä na jej článok 13 ods. 2,
so zreteľom na smernicu Európskeho parlamentu a Rady 2003/97/ES z 10. novembra 2003 o aproximácii právnych predpisov členských štátov, ktoré sa vzťahujú na typové schválenie zariadení pre nepriamy výhľad a vozidiel vybavených takými zariadeniami, ktorou sa mení a dopĺňa smernica 70/156/EHS a zrušuje smernica 71/127/EHS (2), a najmä na jej článok 2,
keďže:
(1)
Smernica 2003/97/ES je jednou zo samostatných smerníc v kontexte postupu typového schválenia Spoločenstva v zmysle smernice 70/156/EHS. Ustanovenia smernice 70/156/EHS, týkajúce sa systémov, komponentov a samostatných technických jednotiek pre vozidlá, sa preto vzťahujú na smernicu 2003/97/ES.
(2)
S cieľom zredukovať mŕtvy uhol vozidiel N2, ktorých hmotnosť neprevyšuje 7,5 tony, je potrebné upraviť niektoré požiadavky ustanovené v smernici 2003/97/ES.
(3)
Od roku 2003 sa významne zvýšil technický pokrok, pokiaľ ide o spätné zrkadlá. V súčasnosti je možné inštalovať širokouhlé spätné zrkadlá na niektorých vozidlách N2, ktorých hmotnosť neprevyšuje 7,5 tony. Je preto vhodné zmeniť a doplniť smernicu 2003/97/ES rozšírením povinnosti namontovať širokouhlé zrkadlá triedy IV do tých vozidiel kategórie N2, ktoré majú podobnú kabínu ako vozidlá kategórie N3. Príslušným kritériom na rozlíšenie oboch typov vozidiel N2 by malo byť to, či sa dá namontovať blízkopohľadové zrkadlo triedy V.
(4)
Vozidlá, ktoré majú sedadlá s pevným uhlom operadla, by nedokázali splniť požadované normy. Pre také vozidlá by sa preto mal zaviesť opravný faktor.
(5)
Je taktiež vhodné zmeniť a doplniť správne opatrenia pre typové schválenie zavedením rozlišovacích čísiel členských štátov, ktoré pristúpili k Spoločenstvu 1. mája 2004.
(6)
Opatrenia ustanovené v tejto smernici sú v súlade so stanoviskom Výboru na prispôsobovanie sa technickému pokroku, zriadenom článkom 13 ods. 1 smernice 70/156/EHS,
PRIJALA TÚTO SMERNICU:
Článok 1
Prílohy I a III k smernici 2003/97/ES sa menia a dopĺňajú v súlade s prílohou k tejto smernici.
Článok 2
1. Členské štáty uvedú do účinnosti zákony, iné právne predpisy a správne ustanovenia potrebné na dosiahnutie súladu s touto smernicou najneskôr do 19. októbra 2005. Bezodkladne oznámia Komisii znenie týchto ustanovení a korelačnú tabuľku medzi týmito ustanoveniami a touto smernicou.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii hlavné ustanovenia vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 29. marca 2005